། དཔལ་ཆེན་པོའི་དཀྱིལ་འཁོར་དུ་བདག་ཉིད་འཇུག་པའི་ཆོ་ག་བཞུགས། །
༄༅། ། དཔལ་ཆེན་པོའི་དཀྱིལ་འཁོར་དུ་བདག་ཉིད་འཇུག་པའི་ཆོ་ག་ཞེས་བྱ་བ། བླ་མ་དང་འཇམ་པའི་དཔལ་ལ་ཕྱག་འཚལ་ལོ། ། དཔལ་ལྡན་གཉིས་མེད་ཡེ་ཤེས་རྡོ་རྗེའི་ཐུགས་ནི་མཆོག་ཏུ་བདེ་བས་ཀུན་ཏུ་རྣམ་རོལ་ཞིང་། ། མ་རིག་ཐིབས་པོའི་ཚོགས་སེལ་དེ་ལས་བྱུང་བའི་བདུད་རྣམས་འཇིགས་བྱེད་ཉེས་ཀུན་འཇོམས་པའི་དཔལ། ། བཅོམ་ལྡན་དཔལ་ཆེན་བླ་མ་མཆོག་དང་གཉིས་སུ་མེད་པའི་ཞབས་ཀྱི་པདྨོར་ཕྱག་འཚལ་ནས། ། དེ་ཡི་གོ་འཕང་ཐོབ་བྱའི་དོན་དུ་དེ་ཉིད་ལས་ནི་དབང་རབ་བླང་བའི་ཆོ་ག་བཤད། ། དཀྱིལ་འཁོར་འདིར་ཞུགས་ཤིང་དམ་ཚིག་དང་ལྡན་པ། བསྙེན་པ་སྔོན་དུ་སོང་བས་ཡིད་དང་མཐུན་པའི་གནས་སུ་ལྷའི་རྣལ་འབྱོར་དང་ལྡན་པས། མཎྜལ་གྱི་དབུས་སུ་ཚོམ་བུ་བཀོད་པ་བྃ་ལས་སའི་ལྷ་མོ་སེར་མོ་ཕྱག་གཉིས་པ། གཡས་པས་དཔང་པོ་ཁས་ལེན་པའི་ཕྱག་རྒྱ་དང་། གཡོན་པས་བདུད་རྩིས་གང་བའི་བུམ་པ་འཛིན་པར་བསྐྱེད་པའི་གནས་གསུམ་བྱིན་གྱིས་བརླབས་ལ་ཡེ་ཤེས་པ་བསྟིམ། དབང་བསྐུར། རིགས་ཀྱི་བདག་པོ་རིན་ཆེན་འབྱུང་ལྡན་གྱིས་དབུར་བརྒྱན་པར་བསྐྱེད་ལ། ཨོཾ་པྲྀ་ཐི་ཝཱི་དེ་ཝཱི་སྔོན་དུ་འགྲོ་བའི་ཨརྒྷཾ་པྲ་ཏཱིཙྪ་སྭཱ་ཧཱ། པཱ་དྱཾ་པྲ་ཏཱིཙྪ་སྭཱ་ཧཱ། བཛྲ་པུཥྤེ་ལ་སོགས་པ་ཕྱིའི་མཆོད་པ་དང་། ནང་བདུད་རྩིའི་མཆོད་པ་དང་། ཨ་ཀཱ་རོའི་སྔགས་ཀྱིས་གཏོར་མ་ཕུལ་ལ། སྐྱོབ་པ་སངས་རྒྱས་ཐམས་ཅད་ཀྱི། ། སྤྱོད་པའི་ཚུལ་དང་ཁྱད་པར་དང་། ། ས་དང་ཕ་རོལ་ཕྱིན་པ་ལ། ། ལྷ་མོ་ཁྱོད་ནི་དཔང་དུ་གྱུར། ། སྐྱོབ་པ་ཤཱཀྱ་སེང་གེ་ཡིས། ། ཇི་ལྟར་བདུད་ཀྱི་སྡེ་བཅོམ་པ། ། དེ་བཞིན་བདག་གིས་བདུད་ཀྱི་སྡེ། ། ཕམ་པར་བྱས་ནས་དཀྱིལ་འཁོར་བྲི། ། ཞེས་ལན་གསུམ་གྱིས་མཁྱེན་པར་གསོལ་ནས་གནང་བ་བྱིན་པར་བསམ་མོ། ། སླར་ཡང་མཆོད་ནས། ཨོཾ་པྲྀ་ཐི་ཝཱི་དེ་ཝཱི་བཛྲ་མུཿས་གཤེགས་སུ་གསོལ་ལོ། ། ས་བསླང་བའོ། ། དེ་ནས་ལག་པ་གཉིས་ཀྱིས་དཀྱིལ་འཁོར་གྱི་གཞི་དང་། ཁོར་ཡུག་ཐམས་ཅད་བཅག་ཅིང་། ལག་མཐིལ་ལས་འོད་ཟེར་འཕྲོས་པས། སའི་མ་དག་པ་ཐམས་ཅད་སྦྱངས་པར་བསམ་ཞིང་༑ ཨོཾ་ཧ་ན་ཧ་ན་ཀྲོ་དྷ་ཧཱུྃ་ཞེས་བརྗོད་དོ། ། ཡང་བཅག་ཅིང་། ཨོཾ་བྷུ་ཁཾ་ཞེས་བརྗོད་ཅིང་། ནམ་མཁའི་རང་བཞིན་དུ་བསམ་པ་ནི་ས་སྦྱང་བའོ། ། དེ་ནས་རང་ཉིད་དཀྱིལ་འཁོར་གྱི་དབུས་སུ་འདུག་ལ། སྲུང་བའི་འཁོར་ལོ་བརྟན་པར་བསྒོམས་ནས། ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཞེས་བརྗོད་ནས། སའི་ཕྱོགས་འདིར་དཀྱིལ་འཁོར་བཞེངས་ནས་རང་གཞན་གྱི་དོན་བསྒྲུབ་བོ་སྙམ་དུ་བློས་བཟུང་བ་ནི་སའི་ཆོ་གའོ། ། དེ་ནས་དུས་བཟང་པོ་ལ་བབ་པའི་ཚེ། དཀྱིལ་འཁོར་གྱི་གཞི་བྱི་དོར་བྱས་པ་ལ་མཆོད་པ་དང་། གཏོར་མ་ལ་སོགས་པས་བསྐོར་ཞིང་ཡོ་བྱད་ཐམས་ཅད་བསགས་ནས། སྔོན་དུ་འགྲོ་བའི་གཏོར་མ་བཏང་ལ་ཡི་གེ་བརྒྱ་པས་རྒྱུད་སྦྱངས་ནས། ལྷ་ཡི་རྣལ་འབྱོར་བསྒོམས་ལ་བཟླས་པ་ཅི་རིགས་པ་བྱའོ། ། དེ་ནས་མཆོད་རྫས་རྣམས་ཉེ་སྙིང་གིས་བསངས། སྭ་བྷཱ་ཝས་སྦྱངས༑ སྟོང་པའི་ངང་ལས་ཡི་གེ་གསུམ་ལས་བྱུང་བའི་མཆོད་རྗས་དཔག་ཏུ་མེད་པ་བསྐྱེད་ལ། སོ་སོའི་སྔགས་ཀྱིས་བྱིན་གྱིས་བརླབས་ནས་སའི་ལྷ་མོ་སྟ་གོན་དུ་གནས་པའི་ས་ཆོག་ལྟར་བྱའོ། ། དེ་ནས་བ་བྱུང་དྲི་བཟངས་བདུད་རྩི་དང་སྦྱར་བས་དཀྱིལ་འཁོར་གྱི་བྱང་ཤར་ནས་གཡས་ཕྱོགས་སུ་ཁྱེ་མ་མེད་པར་བྱུག་ཅིང་། ཨོཾ་མེ་∶དི་ནཱི་(《ཞ》དཱི་ནི་)བཛྲཱི་བྷ་(《ཞ》བྷཱ་)ཝ་བནྡྷ་ཧཱུྃ་ཧཱུྃ་(《ཞ》+ཧཱུྃ་)གིས་རྡོ་རྗེའི་ས་གཞིར་བྱིན་གྱིས་བརླབས། དེར་སྐད་ཅིག་གིས་སྲུང་འཁོར་དུར་ཁྲོད་གཞལ་ཡས་ཁང་དང་བཅས་པ་བསྐྱེད་པའི་དབུས་དང་། ཕྱོགས་མཚམས་བརྒྱད་དུ་དྲིའི་ཐིག་ལེ་དང་། མེ་ཏོག་ཅུང་ཟད་རེ་བཀོད་ལ། དབུས་སུ་སྐད་ཅིག་གིས་བཅོམ་ལྡན་འདས་ཡུམ་དང་བཅས་པ་དང་། ཕྱོགས་མཚམས་བརྒྱད་དུ་ཧ་ཧ་ཞེས་དྲག་ཏུ་དགོད་པའི་རོ་ལངས་ཆེན་པོ་བརྒྱད་བསྐྱེད་ནས་སེམས་དཔའ་སུམ་བརྩེགས་བསྒོམ་པའི་བར་སྒྲུབ་ཐབས་ལྟར་བྱའོ། ། དེ་ནས་ཕྱི་ནང་ཡིད་ལས་བྱུང་བའི་མཆོད་པས་མཆོད་ཅིང་བསྟོད་པ་རྣམས་ཀྱིས་བསྟོད་ནས། གཏོར་མ་དང་པོ་བཅོམ་ལྡན་འདས༑ གཉིས་པ་ཆོས་སྐྱོང་། གསུམ་པ་ཕྱོགས་སྐྱོང་བཅུ། བཞི་པ་གཤིན་རྗེ་ཆོས་ཀྱི་རྒྱལ་པོ། ལྔ་པ་གཞིའི་བདག་པོ་རྣམས་དབུལ་ལོ། ། དེ་ནས་སྤོས་དང་བཅས་པའི་རྡོ་རྗེ་དྲིལ་བུ་འཛིན་པས། བཅོམ་ལྡན་འཇམ་པའི་རྡོ་རྗེ་ནི། ། རིག་སྔགས་བདག་པོར་ཕྱག་འཚལ་བསྟོད། ། སྙིང་རྗེའི་ཡིད་ཀྱིས་དཀྱིལ་འཁོར་བྲི༑ ༑དེ་ཕྱིར་བྱིན་རླབས་གནང་བར་མཛོད། ། དགོངས་ཤིག་སངས་རྒྱས་སྡེ་དང་ཚོགས༑ ༑གང་གཞན་སྔགས་ཀྱི་ལྷ་ཚོགས་དང་། ། ལྷ་རྣམས་བསྟན་ལ་མངོན་དགའ་བ། ། དཀྱིལ་འཁོར་འདི་ལ་བྱིན་རླབས་དང་། ། དངོས་གྲུབ་དམ་པ་སྩོལ་བར་མཛོད། ། ཅེས་ལན་གསུམ་དུ་མཁྱེན་པར་གསོལ་བས་ཅི་དགའ་བ་གྱིས་ཤིག་ཅེས་གནང་བ་བྱིན་པར་བསམ་མོ། ། ལྷ་སྟ་གོན་ནོ། ། དེ་ནས་མངོན་པར་བཤམས་པའི་བུམ་པ་གཉིས་བསངས་ཤིང་སྦྱངས་ནས། པདྨ་དང་ཟླ་བའི་སྟེང་དུ་བྷྲཱུྃ་ལས་རིན་པོ་ཆེ་ལས་གྲུབ་པའི་བུམ་པ་དཔག་བསམ་གྱི་ཤིང་དང་། ལྷ་རྫས་ཀྱི་གོས་ཀྱིས་བརྒྱན་པར་བསྐྱེད་ལ། རྣམ་རྒྱལ་གྱི་བུམ་པར་མངོན་བྱང་ལྔ་ལས་བཅོམ་ལྡན་འདས་ཡབ་ཡུམ་དང་། ལས་ཐམས་ཅད་པར་ཡང་མངོན་བྱང་ལྔ་ལས་བགེགས་མཐར་བྱེད་ནག་པོ་ཞལ་གཅིག་ཕྱག་གཉིས་པ། གཡས་པས་རྡོ་རྗེ་གདེངས་པ་དང་། གཡོན་པས་དྲིལ་བུ་འཛིན་པ་བསྐྱེད་ནས། རིགས་བདག་གི་རྒྱས་གདབ་པའི་བར་དུ་བྱ་སྟེ། བགེགས་མཐར་བྱེད་ལ་དོན་ཡོད་གྲུབ་པའོ། ། དེ་ལ་མཆོད་ཅིང་བསྟོད་ནས། བདག་གི་སྙིང་ག་ནས་སྤྲོས་པའི་སྔགས་ཀྱི་ཕྲེང་བ་གཟུངས་ཐག་ལ་བརྟེན་ནས་སོང་བས་རྒྱུད་བསྐུལ་ནས། སྐུའི་ཆ་ཐམས་ཅད་ལས་ཡེ་ཤེས་ཀྱི་བདུད་རྩིའི་རྒྱུན་བབ་པས་བུམ་པ་གང་བར་བསམ་ཞིང་། ཧྲཱིཿཥྟྲཱིཿདང་། ཨོཾ་ཨཱཿབིགྷྣཱནྟ་ཀྲྀ་ཏ་ཧཱུྃ། ཞེས་ཅི་རིགས་པ་བཟླས་ནས་མཆོད་ཅིང་བསྟོད་ལ་དུང་ཆོས་ཀྱི་ཆུ་བླུགས་པས་ལྷ་ཞུ་བ་ལས་བྱུང་བའི་བདུད་རྩིའི་ཆུར་བལྟའོ། ། བུམ་པ་སྟ་གོན་ནོ། ། དེ་ནས་ཕྱི་ནང་གི་ལྷ་རྣམས་མཆོད་པའི་ཕྱིར་ཚོགས་ཀྱི་འཁོར་ལོ་ཡོངས་སུ་རྫོགས་པ་བྱས་ནས། སླར་ཡང་ཚོམ་བུའི་དཀྱིལ་འཁོར་ལ་མཆོད་ཅིང་བསྟོད་ལ། ཡི་གེ་བརྒྱ་པ་བརྗོད་ཅིང་བཟོད་པར་གསོལ་ནས། ཨོཾ་∶བཛྲོཏྟིཥྛ་ས་(《ཞ》བཛྲོད་ཏིཥྛས། )སྟ་གོན་གྱི་དཀྱིལ་འཁོར་ནམ་མཁར་བཏེག་ལ་བཞུགས་སུ་གསོལ་ལོ། ། སྟ་གོན་དུ་གནས་པའི་ཆོ་གའོ། ། ནངས་པར་བྲིས་པ་ལ་སོགས་པའི་དཀྱིལ་འཁོར་བཀོད་པའི་མཐའ་མར་མཆོད་པ་དང་གཏོར་མ་ལ་སོགས་པའི་རྒྱན་ཉེ་བར་བཀྲམ་ནས། སྔོན་འགྲོའི་གཏོར་མ་དང་མཆོད་པ་བྱིན་གྱིས་བརླབ་པའི་བར་སྟ་གོན་ལྟར་བྱའོ། ། དེ་ནས་དཀྱིལ་འཁོར། ཡང་སྙིང་གིས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་སྲུང་བའི་འཁོར་ལོའི་ནང་དུ། ཨེ་ལས་ཆོས་ཀྱི་འབྱུང་གནས་གྲུ་གསུམ་མཐིང་ནག་འབར་བའི་དཀྱིལ་འཁོར་གྱི་དབུས་སུ་ཡྃ་ལས་རླུང་གི་དཀྱིལ་འཁོར་སྲ་ཞིང་བརྟན་པའི་སྟེང་དུ། བྷྲཱུྃ་ལས་འཁོར་ལོ་དཀར་པོ་བྷྲཱུྃ་གྱི་མཚན་པ་ལས་འོད་ཟེར་ཕར་འཕྲོས་སྣོད་ཐམས་ཅད་གཞལ་ཡས་ཁང་པར་བསྒྱུར། སླར་འདུས་ནས་ཡོངས་སུ་གྱུར་པ་ལས། གཞལ་ཡས་ཁང་པ་གྲུ་བཞི་སྒོ་བཞི། རྩིག་པ་ལྔ་∶དང་ལྡན་(《ཞ》ལ་སོགས་《ལུ》-དང་ལྡན་)པ་མཚན་ཉིད་ཡོངས་སུ་རྫོགས་པའི་ཕྱིར་རོལ་དུ་དུར་ཁྲོད་བརྒྱད་ཀྱིས་བསྐོར་བ། ནང་གི་ལྷ་སྣམ་ཤར་དཀར། ལྷོ་སེར། ནུབ་དམར། བྱང་ལྗང་ཞིང་། དབུས་ཁྲག་ཞག་འཁྲུགས་པའི་དཀྱིལ་འཁོར་ཐོད་པ་སྐམ་པོའི་ར་བ་ཀེང་རུས་ཀྱིས་ཕུབ་ཅིང་། གཡང་གཞིའི་བླ་རེ་དང་། རྒྱུ་རློན་གྱི་ལྡ་ལྡི་བྱས་པ། ཁྲག་ཞག་གི་རྒྱ་མཚོའི་ནང་དུ་སྣ་ཚོགས་པདྨ་དང་། ཉི་མའི་སྟེང་དུ་བཅོམ་ལྡན་འདས་བདག་བསྐྱེད་ཇི་ལྟ་བ་བཞིན་བསྒོམ་པར་བྱ་སྟེ། འོན་ཀྱང་ཡུམ་རྡོ་རྗེ་རོ་ལངས་མ་སྐུ་མདོག་ནག་མོ་གྲི་གུག་དང་ཐོད་པ་འཛིན་པ་དང་མཉམ་པར་སྦྱོར་བ། སྒོ་མཚམས་བརྒྱད་དུ་བྷཻཾ་གྱི་ཡི་གེ་གྱུར་པ་ལས་ལྕེ་བརྐྱང་ཞིང་ཧ་ཧ་ཞེས་དྲག་ཏུ་དགོད་ཅིང་ལངས་པའི་རོ་ལངས་ཆེན་པོ་བརྒྱད་དང་། གྲྭ་རྣམས་སུ་བདུད་རྩིས་ཡོངས་སུ་གང་བའི་བུམ་པ་བརྒྱད་བསྒོམ་མོ། ། དེ་ནས་བཅོམ་ལྡན་འདས་ཀྱི་སྐྱེ་མཆེད་དང་། སྐུ་གསུང་ཐུགས་བྱིན་གྱིས་བརླབས་ནས། སུཾ་བྷཱའི་སྔགས་བརྗོད་ཅིང་། རྡོ་རྗེ་གསོར་བས་སྲུང་བའི་འཁོར་ལོ་ཁ་ཕྱེ་ལ། སྟ་གོན་གྱི་དཀྱིལ་འཁོར་ལ་མཆོད་ནས། རང་གི་སྙིང་ག་ནས་སྤྲུལ་པའི་ལྕགས་ཀྱུ། ཞགས་པ། ལྕགས་སྒྲོགརྡོ་རྗེ་དྲིལ་བུ་འཛིན་པའི་ལྷ་མོ་རྣམས་སྤྲོས་པས། སྟ་གོན་གྱི་ལྷ་དམ་ཚིག་པ་ལ་དགུག་པ་དང་། གཞུག་པ་དང་། བཅིང་བ་དང་། དབང་དུ་བྱས་པར་བསམ་ཞིང་། ཨོཾ་ཨེ་ཧྱེ་ཧི་བྷ་ག་ཝཱན་བཛྲ་བྷཻ་ར་ཝཱ་ཡ། ཞེས་འོག་མ་གསུམ་ལ་སྦྱར་ལ། ཨོཾ་བཛྲ་ཨཾ་ཀུ་ཤ་ཛཿབཛྲ་པཱ་ཤ་ཧཱུྃ (《ཞ》《ལུ》ཧྲཱིཿ)། བཛྲ་སྥོ་ཊ་བྃ། བཛྲ་གྷཎྜེ་ཧོཿཞེས་བརྗོད་དོ། ། ཡང་རང་དང་མདུན་བསྐྱེད་ཀྱི་ཐུགས་ཀ་ནས་འོད་འཕྲོས་པས། རང་གིས་བསྒོམས་པ་ལྟ་བུའི་དཀྱིལ་འཁོར་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་རང་བཞིན་གྱི་གནས་ནས་སྤྱན་དྲངས་པར་བསམ་ཞིང་། རྡོ་རྗེ་དྲིལ་བུ་འཛིན་པས། ཚུར་སྤྱོན་ཚུལ་སྤྱོན་འཇམ་པའི་དབྱངས། ཁྲོ་བོ་གཤིན་རྗེ་གཤེད་པོའི་ཚོགས། ། འཇམ་དཔལ་ཁྲོ་བོ་མི་བཟད་པ། ། མཐུ་རྩལ་དྲག་པོ་གཤེགས་སུ་གསོལ༑  ༑ ཞེས་ལན་གསུམ་དང་། ཨོཾ་ཨེ་ཧྱེ་ཧི་ལ་སོགས་པའི་མཐར་བཛྲ་ས་མཱ་ཛཿཛཿཧཱུྃ་བྃ་ཧོཿས་སྤྱན་དྲངས། མཆོད་ཅིང་བསྟོད་ནས་རིགས་བདག་གི་རྒྱས་གདབ་པའི་བར་སྒྲུབ་ཐབས་བཞིན་བྱས་ལ། མེ་ཏོག་གཏོར་ཞིང་། འདིར་བཞུགས་འདིར་བཞུགས་འཇམ་པའི་དབྱངས། ཁྲོ་བོ་གཤིན་རྗེ་གཤེད་པོའི་ཚོགས། ། འཇམ་དཔལ་ཁྲོ་བོ་མི་བཟད་པ། ། མཐུ་རྩལ་དྲག་པོ་བཞུགས་སུ་གསོལ། ། ཞེས་ལན་གསུམ་བརྗོད་ནས། སྔར་གྱི་ཆོ་གས་བསྟིམ་པས། སེམས་དཔའ་སུམ་བརྩེགས་སུ་གྱུར་པར་བསྒོམ། སྲུང་བའི་འཁོར་ལོ་བསྡམས། བྱིན་གྱིས་བརླབ་པའི་ཕྱིར། ཨོཾ་ཡ་མཱནྟ་ཀ་ས་མ་ཡ་ལ་སོགས་པ་ལན་གསུམ་བརྗོད་དོ། ། དཀྱིལ་འཁོར་བསྒྲུབ་པའོ༑  ༑ དེ་ནས་མཆོད་ཡོན་ལ་སོགས་པ་ཕྱིའི་མཆོད་པ་དང་། ནང་བདུད་རྩིའི་མཆོད་པ་དང་། ཨོཾ་བཛྲ་ས་ཏྭ་སུ་ལ་སོགས་པ་ཡིད་ལས་བྱུང་བའི་མཆོད་པས་མཆོད་ནས། བསྟོད་པ་རྣམས་ཀྱིས་བསྟོད་ལ་སྟ་གོན་ལྟར་གཏོར་མ་དབུལ་ལོ། ། མཆོད་པའོ། ། དེ་ནས་རང་དཀྱིལ་འཁོར་གྱི་ཤར་དུ་འདུག་ནས། བླ་མ་དང་དཀྱིལ་འཁོར་གྱི་གཙོ་བོ་གཉིས་སུ་མེད་པས་ཆོ་ག་རྣམས་མཛད་ལ། ལས་རྣམས་དེའི་ཐུགས་ཀ་ནས་སྤྲུལ་པའི་ཡ་མཱནྟ་ཀ་ཕྱག་གཉིས་པས་མཛད་པར་བསམ་ཞིང་། རང་གི་ལས་རྣམས་རང་གིས་དངོས་སུ་བྱའོ། ། དེ་ནས་མཎྜལ་ཕུལ་ལ། རོ་ལངས་མ་ཡིས་མགྲིན་འཁྱུད་པའི། ། དགའ་ཆེན་ཁྱོད་བདག་སྟོན་པ་སྟེ། ། ∶ཞེས་པ་ལ་སོགས་པ་ནས་། (《ལུ》སློབ་དཔོན་ཁྱོད་ནི་དགོངས་སུ་གསོལ། ། བྱང་ཆུབ་ཆེན་པོའི་ཚུལ་བསྟན་པ། །  མགོན་པོ་ཆེན་པོ་བདག་ཕྱག་འཚལ། ། དམ་ཚིག་དེ་ཉིད་བདག་ལ་སྩོལ། ། བྱང་ཆུབ་སེམས་ཀྱང་བདག་ལ་སྩོལ༑ ༑སངས་རྒྱས་ཆོས་དང་དགེ་འདུན་ཏེ། ། སྐྱབས་གསུམ་དག་ཀྱང་བདག་ལ་སྩོལ། ། )གཤིན་རྗེ་སྒྲོལ་བའི་དཀྱིལ་འཁོར་དུ། ། མགོན་པོ་བདག་ནི་གཞུག་ཏུ་གསོལ། ། ཞེས་ལན་གསུམ་དུ་གསོལ་བ་གདབ། ཨ་ཁཾ་བཱི་ར་ཧཱུྃ་གིས་གདོང་གཡོགས་བཅིང་ཞིང་། ཨུ་དུམ་བཱ་ར་དང་མནྡ་ར། ། ཡོངས་འདུ་དང་ནི་མ་ལླི་ཀ། ཀརྞི་ཀ་ཡི་ཕྲེང་བ་འདི། ། ལེགས་པར་ནོས་ཏེ་བུས་ཟུངས་ཤིག། ཅེས་པས་མེ་ཏོག་གཏད་པ་བླང་། ། ཨོཾ་ཨཱཿབིགྷྣནྟ་ཀྲྀཏ་ཧཱུྃ་དང་། ལས་ཐམས་ཅད་པའི་བུམ་པས་བསངས། ཨོཾ་ཨཱཿཧཱུྃ་དང་། བདུད་རྩི་མྱངས་པས་བྱིན་གྱིས་བརླབ། བུ་ཁྱོད་སུ་ཡིན་ཅི་ལ་དགའ། ། ཞེས་དྲིས་པའི་ལན་དུ། སྐལ་བཟང་བདག་བདེ་བ་ཆེན་པོ་ལ་དགའོ། ། ཞེས་ལན་གདབ། དེས་བུ་ལ་ཅི་ཞིག་∶བྱའི་(《ཞ》བྱ། ། ཞེས་དྲིས་)ལན་དུ། སངས་རྒྱས་མཆོག་གི་དམ་ཚིག་གོ། ཞེས་བརྗོད་དོ། ། དེ་ནས་རང་གི་སྙིང་གི་ནང་དུ་ཟླ་བའི་དཀྱིལ་འཁོར་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་དམིགས་པའི་སྟེང་དུ་རྡོ་རྗེ་དཀར་པོ་རྩེ་མོ་ལྔ་པ་དོན་དམ་པ་བྱང་ཆུབ་ཀྱི་སེམས་སུ་དམིགས་ནས་དངོས་སུ་རྡོ་རྗེས་གཏུག་ཅིང་། ཨོཾ་སརྦ་ཡོ་ག་ཙིཏྟ་ཨུཏྤཱ་ད་ཡཱ་མི་སུ་ར་ཏི་ས་མ་ཡ་སྟྭཾ་ཧོཿསིདྡྷི་བཛྲ་ཡ་ཐཱ་སུ་ཁཾ། ཞེས་པས་བྱིན་གྱིས་བརླབས་ནས། སྤྱི་བོར་རྡོ་རྗེ་གཏུགས་ལ། དུས་འདི་ནས་ནི་ཁྱོད་ཉིད་ནི། ། སངས་རྒྱས་རིགས་སུ་ཆུད་པས་ན། ། ང་ཡིས་རྡོ་རྗེ་ཡེ་ཤེས་སྦྱིན། ། དེ་ཡིས་སངས་རྒྱས་འགྲུབ་པར་འགྱུར། ། གང་ཞིག་འདི་ཉིད་མ་མཐོང་ བའི༑  ༑ མདུན་དུ་སྨྲ་བར་མ་བྱེད་ཅིག། བག་མེད་སྨྲས་ན་ཉམས་པར་འགྱུར། ། དེ་བས་ནན་ཏན་གནས་པར་བྱོས། ། ཞེས་གསང་བར་གདམས་ནས་གཙོ་བོའི་ཐུགས་ཀ་ནས་འཕྲོས་པའི་སྒོ་བ་བཞིས་དཀྱིལ་འཁོར་གྱི་ཤར་སྒོར་ཁྲིད་པར་བསམས་ནས༑  ན་མ་སྟི་ཧཱུྃ། ན་མཱ་མི་ཧཱུྃ། ན་མོ་ནཱ་མ་ཧཱུྃ། ཞེས་བརྗོད་ཅིང་། སྐུ་གསུང་ཐུགས་ཀྱི་ཕྱག་གསུམ་བྱ། ཨོཾ་བཛྲོཊ་ས་མ་ཡ་པྲ་བེ་ཤ་ཡ་ཧཱུྃ། ཞེས་པས་སྒོ་རྣམས་ཕྱེ་ནས་ཤར་སྒོ་ནས་གཏི་མུག་གཤིན་རྗེ་གཤེད་ཀྱི་